**Referat, forberedende budgetsamråd for budget 2025**

**Onsdag d. 6/3-2024 i Kirkecenteret, Nykøbing Mors**

Til stede: Repræsentanter for menighedsrådene i Morsø Provsti samt Morsø Provstiudvalg.

Provst Mette Moesgaard Jørgensen bød velkommen. Herefter blev ”Den blå anemone” sunget.

1. **Orientering om provstiets økonomi og budget**

Foreløbigt overslag over indtægter og udgifter blev gennemgået. Kommunen har valgt at være selvfinansieret, så derfor kendes de endelige tal ikke endnu.

PUs forslag til reserver for 2025 blev gennemgået: ”Præsteboliger”, ”Vedligehold, anlæg”, ”Løn, administrativ hjælp” og ”Uforudsete udgifter”. Uforudsete udgifter svarer til de gamle 5%-midler.

Det blev påpeget, at der fremover kommer til at være faldende indtægter på kirkegårdene. Disse faldende indtægter kommer PU ikke til at kompensere for, så der må findes en løsning lokalt eller i fællesskab. Til gengæld er renten på lån i Stiftsmidlerne nu 2,75%, så det er bedre at bruge af de midler, der findes i provstiet.

Der blev uddelt oversigt over den foreløbige ligning for budget 2025 for kirkekasserne.

1. **Ny budgetmodel**

PU arbejder med en ny budgetmodel, der gør fordelingen af ligningsmidler transparent. De kriterier for uddeling af ligning, der er i modellen pt., er Bygninger (formål 21-24), Kirkegård (formål 40-49), Aktiviteter (formål 31-39) og Administration (formål 60-69).

Under bygninger uddeles ud fra størrelse på kirken, størrelse på sognegården, tillæg for sognegård og tillæg for de sidste 3 års aktiviteter.

Under kirkegård opereres med et grundbeløb og tildeling ud fra størrelse på kirkegården, størrelse på bygninger, størrelse på gravsteder, størrelse på fællesarealer og antal af begravelser og urnenedsættelser.

Under aktiviteter tildeles der ud fra medlemstal og antal deltagende ved aktiviteter.

Under administration opereres der med et grundbeløb og tildeling ud fra indbyggertal og et beløb til præst/pastorat.

Endelig uddeles der løn til fælles personale til de enkelte kirkekasser, hvor personalet er ansat, fx regnskabsfører og personregistrering.

Herefter fælles snak ved bordene om budgetmodel, kriterier og vægtning.

*Kaffepause*

Pointer fra snakken:

* Parkeringspladser under kirkegårde, kirkekulturmedarbejder under aktiviteter og indtægt fra jorde skal fremgå tydeligt. Stendiger og mure under kirkegård skal differentieres. Græs og grus på kirkegårde giver forskel i udgifter.
* Det er MR, der fastlægger vedligeholdelsesgraden.
* Antal af arrangementer bør også vægtes, ikke kun antal deltagere. Det er også relevant at kigge på, hvor deltagerne kommer fra og samarbejde mellem sogne.
* Antal kirker og kirkegårde pr. MR bør vægtes.
* Aktiviteter er vigtigt, men bygningerne skal være der for at huse aktiviteterne, og de koster mest.
* Der er væsentlige forskelle på MRs vilkår, så derfor er det svært at fastlægge nogle generelle retningslinjer for fordeling af midler. Der er skal-opgaver, som pengene SKAL gå til.
* Det er en god idé at omlægge kirkegårdene, som kan give besparelser over tid, så pengene kan flyttes til andre ting.
* Der skal være koordinering af aktiviteter på tværs af sogne, så man ikke konkurrerer med hinanden.
* Konfirmander og minikonfirmander svinger meget fra år til år – derfor bruges der aktiviteter over flere år, for at udligne differencen i budgetmodellen.
* Der kommer til at være roligt de næste par år, så det er nok en god periode lave grøn omstilling på kirkegårdene, så de kommer til at koste mindre om nogle år.

Ændringen betyder, at nogle kirkekasser får mere og nogle får mindre, men indførelsen kommer ikke til at ske fra en dag til den næste, så det kommer til at ske over en periode på flere år. Målet er at præsentere det til budgetsamrådet til september.

Vægtningen er den, som sker fra PU, men det er op til MR, om procentfordelingen også skal følges i MRs eget budget.

1. **projekter og projektskema**

I den nye regnskabslov er der kommet et nyt begreb, projektbevillinger. Projektbevillinger kan søges ifm. budget 2025.

Projektbevillinger gives til afgrænsede projekter, som ikke falder ind under anlægsdefinitionen, og hvor projektet skal kunne afgrænses såvel økonomisk som i tid. Ved projekter skal der aflægges bi-regnskab.

PU har fastsat projekter til at være over 70.000 kr. (hvor der skal indhentes 2 tilbud).

Skema findes på morsoeprovsti.dk under ”Til menighedsråd”. Her findes også et skema til 5%-midlernes afløser, reserven.

1. **Fælles anliggender**

Fælles annoncering: Dan Frederiksen fortalte, at fælles annoncering har kørt i 3 år. Der er sket ændringer fra 1. marts. Ugeavisen er lagt sammen til Lige Her Nu Thy/Mors. De trykte medier har det svært, og Nordjyske har valgt, at ugeavisen ikke bliver husstandsopdelt på hele Mors, men kun i postnr. 7900. I de øvrige postnumre skal man selv hente avisen på centrale steder. Det giver anledning til overvejelser, om det markedsføringsmæssigt skal fortsætte.

Kommentarer fra de fremmødte:

* Hvad er alternativet? Der bor mange i postnummer 7900, så man når mange på den måde. I forvejen bruges alternativer som Facebook, skærme i lokalområdet osv. Kan man ansætte nogen til at uddele aviserne? Målgruppen er nok ikke på de digitale medier.
* Der er gode erfaringer med, at få folk, der ikke kommer i kirkerne i forvejen, til at deltage i arrangementer, som de læser om i ugeavisen, men en så stor forringelse bør ikke støttes af vores annoncekroner.
* Kan man spare pengene og selv lave et månedsblad (fælles kirkeblad), som man betaler for uddeling af? Kan man opgradere provstiets hjemmeside?
* Så længe ugeavisen er der, kan man selv placere avisen i våbenhuset og i sognehuset, så det er nemt for folk at få fat i avisen.

Der fortsættes med ugeavisen frem til budgetsamrådet, og her træffes en beslutning om, hvad der skal ske fremover. Det koster 250.000 kr. om året at annoncere i Nordjyske.

Tidsregistrering: Der er kommet et EU-direktiv om, at alle ansatte skal tidsregistrere fra 1/7-24. Der kommer helt sikkert mere information, så det forhåbentlig bliver overskueligt for kontaktpersonerne, der skal føre tilsyn med det.

Grøn omstilling: Vedr. forpagtningsjorde; der afholdes et møde om Grønne tiltag i Morsø Kommune torsdag d. 4. april kl. 19-21 i Nykøbing Kirkecenter. Her kan man høre om de muligheder – også økonomiske, der er for grøn omstilling.

Himmelske dage: Kirkemusiker Torben Kjær kom og præsenterede Himmelske Dage. Torben er kontaktperson på Mors for Himmelske Dage, der afholdes i Silkeborg 25. maj-1. juni 2025. Arrangementet afholdes hvert 3. år og kører på skift mellem Stifterne. Torben uddelte folder og plakater. Han fortalte, at man kan læse mere på himmelskedage.dk og danskekirkedage.dk. Man kan ringe til Torben, hvis der er nogen spørgsmål. Når det er tættere på, regner Torben med at arrangere fælles busture til Silkeborg.

Menighedsraad.dk: Der er gode vejledninger og skabeloner på Landsforeningens hjemmeside. Aktuelt lige nu er https://www.menighedsraad.dk/nyheder/2024/gudstjenesten-er-et-faelles-anliggende/. Tal om gudstjenester sammen, fx ved vikarpræster er det godt at have en liturgi liggende, for hvordan man gør tingene i de specifikke kirker.

1. **Evt.**

Der kommer fælles annoncering op til valgforsamling. Send tid og sted ind til provstikontoret.

Foreløbig driftsramme meldes ud i Økonomiportalen d. 15/4.

Frist for indlæsning af foreløbigt budget i Økonomiportalen er d. 15/6.

Mødet blev afsluttet med sangen ”Nu går solen sin vej”.

Referent: Anja Bindslev